Ministrul Mediului, Mircea Fechet, a declarat ieri la Consiliul de Mediu despre importanța gestionării populațiilor de urs brun din Europa și mai ales din România. Potrivit acestuia, țara noastră a demonstrat un management sustenabil și a contribuit la eforturile europene de conservare a carnivorelor mari, inclusiv a ursului brun.
Expertiza IUCN (Uniunea Internațională pentru Conservarea Naturii) apreciază că ursul brun se află într-o stare favorabilă de conservare în România, cu populații stabile sau în creștere și cu un risc scăzut de vulnerabilitate.
Aproximativ 6.400 – 7.200 de exemplare de urs brun trăiesc în Munții Carpați, reprezentând peste 40% din populația totală a acestei specii în Europa.
Cu toate acestea, ministrul a subliniat că această bogăție a biodiversității poate amenința viața oamenilor, iar în ultimii 20 de ani, 26 de persoane au fost ucise de urși, iar 274 de persoane au fost desfigurate în România.
Numai în 2021 au fost înregistrate peste 1.500 de apeluri de urgență privind atacuri ale urșilor asupra oamenilor.
În această privință, ministrul a solicitat Comisiei să aplice prevederile Directivei Habitate pentru a reevalua starea de conservare a celor 10 populații de urs brun din Europa și să analizeze dacă este necesară actualizarea statutului lor de protecție. Colaborarea este esențială pentru a restabili echilibrul între conservarea speciilor și protejarea comunităților umane.